ЖОБА

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне дипломатиялық қызмет мәселелері бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. «Қазақстан Республикасының дипломатиялық қызметі туралы» 2002 жылғы 7 наурыздағы Қазақстан Республикасының Заңына:

1) [1-баптың](https://adilet.zan.kz/kaz/docs/K1500000375#z3) 4) тармақшасы мынадай редакцияда жазылсын:

«4) дипломатиялық өкілдіктермен жұмыс жөніндегі ұйым − Қазақстан Республикасының Үкіметі айқындайтын, Қазақстан Республикасында аккредиттелген дипломатиялық өкілдіктерге және оларға теңестірілген шет мемлекеттердің өкілдіктеріне, халықаралық ұйымдарға және (немесе) олардың өкілдіктеріне, шет мемлекеттің консулдық мекемелеріне және дипломатиялық өкілдіктердің, халықаралық ұйымдардың және (немесе) олардың өкілдіктерінің басшыларына, персоналы мүшелеріне, Қазақстан Республикасындағы консулдық мекемелердің жұмыскерлеріне қызмет көрсету жүктелген заңды тұлға.

Қызмет көрсету деп Қазақстан Республикасының аумағында болудың қолайлы және қауіпсіз жағдайларын қамтамасыз етуге бағытталған әрекеттер: ғимараттарға (үй-жайларға) кешенді қызмет көрсету және оларды жөндеу; автокөлікке қызмет көрсету үшін ғимараттарды жалға беруді қоса алғанда, бағдарламалық-ақпараттық және автокөліктік қызмет көрсету; Қазақстан Республикасының мемлекеттік органдарымен өзара іс-қимыл жасау; іс-шараларға қызмет көрсету және оларды өткізу жөніндегі ұйымдастырушылық және ілеспе әрекеттер, аударма қызметтері, сондай-ақ Қазақстан Республикасының заңнамасында тыйым салынбаған өзге де әрекеттер түсініледі.

Осы Заңда және Қазақстан Республикасының өзге де заңдарында дипломатиялық өкілдіктермен жұмыс жөніндегі ұйымға өзге де функциялар жүктелуі мүмкін;»;

2) мынадай мазмұндағы 2-1-баппен толықтырылсын:

«2-1-бап. Осы Заңның мақсаты

Дипломатиялық қызмет саласындағы құқықтық қатынастарды реттеу осы Заңның мақсаты болып табылады.»;

3) мынадай мазмұндағы 2-2-баппен толықтырылсын:

«2-2-бап. Дипломатиялық қызметтің негізгі қағидаттары

Қазақстан Республикасының дипломатиялық қызметі:

1) заңдылық;

2) патриотизм;

3) Қазақстан Республикасының ұлттық мүдделерін қорғау;

4) Қазақстан Республикасы азаматтары құқықтарының, бостандықтарының және заңды мүдделерiнiң басымдығы;

5) кәсібилік**,** құзыреттілік;

6)Қазақстан Республикасының сыртқы саясатының мақсаттары мен міндеттеріне қол жеткізу үшін дипломатиялық құралдарды пайдалану қағидаттарына негізделеді.»;

4) 6-бапта:

10), 11), 12), 17), 19), 21), 23), 27-3), 27-4), 27-5), 27-6), 27-7) және 27-9) тармақшалар алып тасталсын;

мынадай мазмұндағы 27-15) тармақшамен толықтырылсын:

«27-15) Қазақстан Республикасының дипломатиялық қызметі саласындағы нормативтік құқықтық актілерді әзірлеу және бекіту;»;

5) 7-1-баптың 8-тармағында:

1) тармақша мынадай редакцияда жазылсын:

«1) дипломатиялық поштаны жоспарлауды, жиынтықтауды, ресімдеуді, қабылдауды және сақтауды жүзеге асырады, дипломатиялық поштаны Қазақстан Республикасының аумағынан тыс жерге және шет елден Қазақстан Республикасының аумағына жеткізуді ұйымдастырады, сондай-ақ өз құзыреті шегінде дипломатиялық поштаны жеткізу кезінде оның қауіпсіздігі мен сақталуын қамтамасыз ету жөнінде шаралар қабылдайды;»;

2), 3) және 4) тармақшалар алып тасталсын;

6) 9-1-баптың 1-тармағы мынадай редакцияда жазылсын:

«1. Дипломатиялық қызмет органдарындағы жұмысы тоқтатылған кезде дипломатиялық қызмет персоналы Сыртқы істер министрлігінің кадр резервіне алынады.»;

7) 11-баптың 1-тармағы мынадай редакцияда жазылсын:

«1. Төтенше және Өкілетті Елшінің, І және ІІ сыныпты Төтенше және Өкілетті уәкілдің дипломаттық дәрежелерін Қазақстан Республикасы Сыртқы істер министрінің ұсынуы бойынша Қазақстан Республикасының Президенті береді.

Басқа дипломатиялық дәрежелерді Қазақстан Республикасының Сыртқы істер министрі береді.

Дипломаттық дәрежелерді беру тәртібін Қазақстан Республикасының Президенті бекітеді.»;

8) 12-баптың 1-тармағының 2) тармақшасына орыс тіліндегі мәтініне өзгеріс енгізілді, қазақ тіліндегі мәтіні өзгермейді;

9) 15-баптың 1-тармағы мынадай редакцияда жазылсын:

«1. Дипломатиялық қызмет органдарында дипломатиялық қызмет персоналын ротациялау жүргізіледі.»;

10) 24-баптың 6-тармағының үшінші бөлігі мынадай редакцияда жазылсын:

«Дипломатиялық қызмет органдарына сервистік қызмет көрсету деп мүліктің тиісті жай-күйін ұстап-тұруға және қалпына келтіруге; құрылымдық бөлімшелерді жабдықтауға және олардың жұмыс істеуіне; бағдарламалық-ақпараттық және автокөліктік қызмет көрсетуге бағытталған әрекеттер; іс-шараларға қызмет көрсету және оларды өткізу жөніндегі ұйымдастырушылық және ілеспе әрекеттер, аударма қызметтері, сондай-ақ Қазақстан Республикасының заңнамасында тыйым салынбаған өзге де әрекеттер түсініледі.»;

11) 25-баптың 8-тармағының екінші бөлігі алып тасталсын;

12) 32-1-баптың 1 және 2-тармақтары мынадай редакцияда жазылсын:

«1. Қазақстан Республикасынан халықаралық ұйымдарға жұмысқа жіберілген, бұрын дипломатиялық қызмет персоналы лауазымын атқарған лауазымды адамдар осы Заңның 25-бабының 3, 4, 5, 6, 8, 9, 10, 11, 12, 13 және 14-тармақтарында және өкілдік керек-жарақ құнының жыл сайынғы ақшалай өтемақысы бөлігінде осы Заңның 29-бабында көзделген ақшалай қамтым, әлеуметтік, зейнетақымен және медициналық қамтамасыз ету, сондай-ақ шет елде тұрғын үймен қамтамасыз ету мәселелерінде тиісті шет мемлекеттегі шет елдегі мекемелердің персоналына теңестіріледі.

2. Егер Қазақстан Республикасынан халықаралық ұйымдарға жұмысқа жіберілген, бұрын дипломатиялық қызмет персоналы лауазымында болған лауазымды адамдардың халықаралық ұйымда ақшалай қамтымы, әлеуметтік, зейнетақымен және медициналық қамтамасыз етілуі, сондай-ақ шет елде тұрғын үймен қамтамасыз етілуі тиісті шет мемлекеттегі шет елдегі мекемелердің персоналына қарағанда аз болса, теңестірілген лауазым бойынша айырма бюджет қаражаты есебінен өтеледі.

Халықаралық ұйымның құқық белгілейтін құжаттарында жіберуші тараптың есебінен тұрғын үймен қамтамасыз ету көзделген жағдайларда теңестірілген лауазым бойынша ақшалай өтемақы бюджет қаражаты есебінен жүзеге асырылады.

Қазақстан Республикасынан халықаралық ұйымдарға жұмысқа жіберілген, бұрын дипломатиялық қызмет персоналы лауазымында болған лауазымды адамдарға ақшалай өтемақыны төлеу және айырманы өтеу тәртібін Қазақстан Республикасының Үкіметі айқындайды.».

2. «Қазақстан Республикасының халықаралық шарттары туралы» 2005 жылғы 30 мамырдағы Қазақстан Республикасының Заңына:

1) 1-баптың 6) тармақшасы мынадай редакцияда жазылсын:

«6) Қазақстан Республикасының халықаралық шарты – Қазақстан Республикасы шет мемлекетпен (шет мемлекеттермен) немесе халықаралық ұйыммен (халықаралық ұйымдармен) жазбаша нысанда жасасқан және мұндай келісімнің бір құжатта немесе өзара байланысты бірнеше құжатта (оның ішінде ноталар немесе хаттар алмасу нысанында) екендігіне қарамастан, сондай-ақ оның нақты атауына қарамастан халықаралық құқықпен реттелетін халықаралық келісім;»;

2) мынадай мазмұндағы 1-1-баппен толықтырылсын:

«1-1-бап. Осы Заңның мақсаты мен міндеттері

Осы Заңның мақсаты Қазақстан Республикасының халықаралық шарттарын жасасу, орындау, өзгерту және олардың қолданысын тоқтату саласындағы құқықтық қатынастарды реттеу болып табылады.

Осы Заңның міндеті Қазақстан Республикасының халықаралық шарттарын жасасу, орындау, өзгерту, олардың қолданысын тоқтату және тоқтата тұру тәртібін айқындау болып табылады.»;

3) мынадай мазмұндағы 1-2-баппен толықтырылсын:

«1-2-бап. Негізгі қағидаттар

Қазақстан Республикасының халықаралық шарттары:

1) заңдылық;

2) Қазақстан Республикасының ұлттық мүдделерін ескеру;

3) Қазақстан Республикасы азаматтары құқықтарының, бостандықтары мен заңды мүдделерінің басымдығы;

4) еркін келісім;

5) қабылданған міндеттемелерді міндетті және адал орындау қағидаттарына сәйкес жасалады, орындалады, өзгертіледі және тоқтатылады.»;

4) 3-баптың 2-тармағының 3) тармақшасы мынадай редакцияда жазылсын:

«3) лингвистикалық сараптама нәтижелерін қоспағанда, ратификациялауға жататын, Қазақстан Республикасы қатысушысы болуға ниеттенетін халықаралық шарттар бойынша, сондай-ақ халықаралық шарттардың жобалары бойынша ғылыми құқықтық сараптаманың нәтижелері қоса беріледі.»;

5) 27-баптың 1-тармағы мынадай мазмұндағы екінші бөлікпен толықтырылсын:

«Құзыретті органдарды немесе олардың функцияларын өзгерту бөлігінде Қазақстан Республикасының халықаралық шарттарына өзгерістер енгізу халықаралық шартқа қатысушылар арасында келісу бойынша хабарлама жасау сипатындағы ноталар алмасу арқылы жүзеге асырылады.».

3. «Дамуға ресми көмек туралы» 2014 жылғы 10 желтоқсандағы Қазақстан Республикасының Заңына:

7-бапта:

1-тармақта:

1) тармақша мынадай редакцияда жазылсын:

«1) дамуға ресми көмек іс-шараларының жоспарын әзірлейді және бекітеді;»;

2), 3), 4), 5), 6), 8) және 9) тармақшалар алып тасталсын;

мынадай мазмұндағы 10-1) тармақшамен толықтырылсын:

«10-1) дамуға ресми көмек саласындағы нормативтік құқықтық актілерді әзірлейді және бекітеді;»;

2-тармақтың 2) тармақшасы мынадай редакцияда жазылсын:

«2) уәкілетті органға дамуға ресми көмектің жобалық ұсыныстарын (бұдан әрі – жобалық ұсыныстар), дамуға ресми көмектің қолданыстағы жобаларын тоқтата тұру және тоқтату, сондай-ақ тоқтатыла тұрған жобаларын қайта бастау жөнінде ұсыныстар енгізеді;».

2-бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

**Президенті**